**מחמוד א-זהאר** (ערבית: **محمود الزهار**, נולד בשנת 1945) הוא חבר ההנהגה המדינית של ארגון החמאס. כיהן כשר החוץ של הרשות הפלסטינית בין השנים 2006 ל-2007.

ביוגרפיה
--------

מחמוד א-זהאר נולד בשכונת זייתון שבעזה. מרבית שנות ילדותו עברו עליו באסמאעיליה שבמצרים. א-זהאר סיים את לימודיו התיכוניים בעזה, ולאחריהם פנה ללמוד רפואה באוניברסיטת עין שמס בקהיר, אותם סיים ב-1971. עד סוף שנת 1976 סיים את התמחותו כרופא מנתח. עם סיום לימודיו, החל א-זהאר לעבוד בבתי חולים בעזה ובח'אן יונס.

עם הקמתה של תנועת החמאס, הצטרף לשורותיה. בשנת 1988 נפגש א-זהאר עם שר הביטחון דאז, יצחק רבין, שהחשיבו למנהיג מתון לעומת הפת"ח. בהמשך השנה נעצר א-זהאר על ידי ישראל לתקופה של שישה חודשים. באוגוסט 1992 נדחתה בקשתו לצאת לחוץ לארץ כדי להפגש עם יאסר ערפאת, אך בדצמבר 1992 נמנה עם מגורשי החמאס ללבנון שם שהה כשנה לערך עד ששוחרר ביחד עם חבריו. במהלך השהייה במחנה מרג' אלזהור, התבלט מחמוד א-זהאר כאחד הדוברים הראשיים של התנועה לתקשורת המערבית ומעמדו בתנועה גדל. בשנת 1996 נכלא שוב על ידי שלטונות ישראל לתקופה של כשנה לערך, במהלכה חלה מאוד.

במבצע קטיף כלניות שהה א-זהאר יחד עם צמרת החמאס בבית שהופצץ אך ניצל בעקבות שימוש בפצצה קטנה מידי. בהמשך לאחר ההתנקשויות במנהיגי החמאס הפך א-זהאר לאחד מבכירי הנהגת החמאס ברצועת עזה. ב-10 בדצמבר 2003 ניצל א-זהאר מניסיון התנקשות של מטוס אף-16 של חיל האוויר הישראלי. במהלך 2004 דווח בתקשורת הישראלית לסירוגין כי א-זהאר משמש כראש הנהגת חמאס ברצועת עזה לצד הטענה כי הוא משמש בכיר בהנהגה הקולקטיבית של התנועה. במהלך 2005, עם החלטתה של תנועת חמאס לקבל את הרגיעה, התראיין א-זהאר לכלי תקשורת ישראליים והדגיש כי התנועה לא תסכים להארכתה אם ישראל והרשות הפלסטינית לא יקיימו את התחייבויותיהן. גורמים ברשות הפלסטינית ובישראל טענו אז כי א-זהאר מוביל בחמאס את המחנה הקיצוני, שאינו מוכן לשנות את מדיניות התנועה. בבחירות 2006 נכנס למועצה המחוקקת, ובממשלת חמאס שהוקמה, התמנה לשר החוץ. לאחר עימות חמאס-פת"ח ברצועת עזה פוטר מתפקיד זה באופן רשמי. לצד זאת, המשיך לייצג את ממשלת החמאס. ב-2010, בעת המגעים בין ישראל לחמאס להשגת עסקת שחרור אסירים, תיארו הדלפות בתקשורת הישראלית את א-זהאר דווקא כמי שמוביל את המחנה המתון בתנועה.

ב-15 ביולי 2014, במהלך מבצע צוק איתן, תקף צה"ל את ביתו שבעזה.

א-זהאר נשוי ואב לשבעה ילדים. בנו הבכור נהרג בניסיון ההתנקשות ב-2003. בן נוסף נהרג בקרב עם לוחמים מיחידת אגוז בינואר 2008.

הוא נבחר ללשכה המדינית של החמאס בשנת 2009. הוא התפטר ממנה ב-15 באוגוסט 2022 מסיבות "מיוחדות ואישיות".

עמדותיו
-------

בראיונות שהעניק מחמוד א-זהאר לפני קיום הבחירות להנהגת הרשות הפלסטינית, הוא נימק את השתתפות תנועת החמאס בבחירות בשתי סיבות. האחת, קבלת לגיטימציה מהעולם שרואה בחמאס ארגון טרור, והשנייה, הצורך לביעור השחיתות הקיימת לדבריו בכל התחומים בחברה הפלסטינית. הוא התייחס בין השאר לצביונה של המדינה הפלסטינית האסלאמית על פי תפיסתה של חמאס. לתפיסתו צריכה לקום בכל שטחי ארץ ישראל, דהיינו מהים עד לנהר, מדינה פלסטינית אשר תפעל על בסיס עקרונות ההלכה האסלאמיים. כלומר, לדעתו, במדינה האסלאמית העתידית יחילו את השריעה בכל תחומי החיים. החלת השריעה תהיה התרופה האידיאלית לכל גילויי השחיתות שתנועת הפתח לקתה בה בהיותה בשלטון.

א-זהאר שלל אז מכול וכול קשר כלשהו עם ישראל, ולכן מבחינתו חלה חובה על הממשלה הפלסטינית שתקום לנתק כל קשר עם ישראל. יתר על כן, בעיניו חובה קדושה היא להילחם בישראל עד להשמדתה הסופית.[דרוש מקור] לפני הבחירות לרשות הפלסטינית, ביחס להסכמי אוסלו, אמר כי אם החמאס ינצח בבחירות הוא לא יכיר בהסכמים בין ישראל לרשות הפלסטינית. "אוסלו תם מבחינה חוקית, שכן תוקפו היה לארבע שנים. אנו ניכנס למועצה המחוקקת ואם נמצא שאריות כלשהן של הסכמי אוסלו, נסלק אותן".

עם זאת, במספר ראיונות שנתן לא שלל את אפשרות המשא ומתן עם ישראל, אך הדגיש שמדובר באמצעי ולא במטרה, "מבחינתנו המשא ומתן הוא אמצעי. אם אמצעי זה הוא לשחרר את אדמתנו, ולשחרר את עצורינו בישראל, ולבנות מחדש את מה שהרס הכיבוש הישראלי שנים רבות, אז נוכל לתמוך בתוכנית של משא ומתן". ב-2005 אמר כי מבחינת החמאס גבולות 1967 הם רק שלב במאבק ולא סוף הסיפור, ולכן למרות שהחמאס עשוי להסכים להסדרים מדיניים זמניים, הוא "לא ישנה את עמדות היסוד שלו ולפיהן כל פלסטין - בין הנהר לים - היא בבחינת 'הקדש איסלאמי'".

ב-5 בנובמבר 2010 אמר בערוץ אל-אקצה של החמאס כי התנהגותם הפושעת של היהודים ביחס לעמים בקרבם חיו היא זו שגרמה לגירושים הרבים לאורך ההיסטוריה מהארצות בהם גרו. בנאום זה חזר א-זהאר למעשה על התזה המרכזית המופיעה בספרו "אין עתיד [ליהודים] בין האומות". הספר יצא לאור באלג'יריה ב-2008 ובו הוא מפתח את התזה לפיה היהודים הם נטע זר שמדינות העולם דוחים אותם. הוא עושה שימוש במובאות מהקוראן כדי להצדיק רצח של יהודים ולהוכיח שלציונות "אין עתיד בין האומות" ומשום כך דינה להיכחד.

בנאום שנשא ב-6 בינואר 2011 טען כי "השואה היא שקר ציוני ודבר בטל לנוכח השוואות הרבות שביצע הכיבוש נגד הפלסטינים". עוד אמר כי "יבוא יום שבו ייהרסו הטנקים והמטוסים של ישראל, והפלסטינים ישחררו את ירושלים ואת כל פלסטין".

לאחר מבצע עמוד ענן האשים את ממשל ארצות הברית באחריות להריגת אזרחים פלסטינים בשל האישור שהעניק לכאורה למתקפה הישראלית והבטחתו פיצוי לישראל על הנזקים שנגרמו לה [דרוש מקור]. יתר על כן קרא להחרמת מוצרים אמריקניים בהסבירו: "הכלכלה האמריקנית הרוסה ואנו יכולים להסב לה נזק גדול עוד יותר".

קישורים חיצוניים
----------------

ויקישיתוף מדיה וקבצים בנושא **מחמוד א-זהאר** בוויקישיתוף
* שלומי אלדר, (הקישור אינו פעיל, 4 במאי 2018)ד"ר מחמוד א-זהאר: "אבו מאזן אינו מייצג אף אחד", באתר אל-מוניטור, 20 בפברואר 2014
* סוכנויות הידיעות, בכיר חמאס, מחמוד א-זהאר: אתם מקבלים הומוסקסואלים, ואתם עוד מבקרים אותנו?, באתר הארץ, 28 באוקטובר 2010
* יעדי האיסלאם: השפעה בכל בית בעולם, באתר ערוץ 7, 27 במרץ 2007

הערות שוליים
------------

1. ↑  אמיר אורן, סוף מבצע במטרה תחילה, באתר הארץ, 3 במרץ 2008
2. ↑  שטחים, נדחתה בקשתו, חדשות, 20 באוגוסט 1992
3. ↑  עלי ואקד ופליקס פריש, א-זהאר ניצל מניסיון התנקשות, באתר ynet, 10 בספטמבר 2003
4. ↑  נענע10 - מוחמד א-זהאר יחליף את רנטיסי ברצועה - חדשות
5. ↑  ברק רביד, חמאס על סף פילוג, באתר nrg, ‏ 20.10.05
6. ↑  Gaza: A Histroy, By Jean-Pierre Filiu, עמוד 407 (דף הספר באתר "גוגל ספרים" ספר זמין ברשת)
7. ↑  עמוס הראל, אבי יששכרוף, משבר בצמרת החמאס: מחמוד א-זהאר פרש מצוות המו"מ בעניין שליט, באתר הארץ, 26 בפברואר 2010
8. ↑  יוחאי עופר ואסף גבור, ממשיכים במבצע: צה"ל תקף את ביתו של מחמוד א-זהאר, באתר nrg‏, 16 ביולי 2014
9. ↑  עמית כהן, עזה: בנו של א-זהאר חוסל בתקיפת צה"ל, באתר nrg‏, 15 בינואר 2008
10. ↑  NIMER, MOHAMED, Charting the Hamas Charter Changes, Insight Turkey. 2009, Vol. 11 Issue 4, pages 121-122
11. ↑  בכיר חמאס מחמוד א-זהאר הגיש מכתב התפטרות מהלשכה המדינית בחמאס, באתר מעריב אונליין, 15 באוגוסט 2022
12. 1 2 3 4  ציטוטים: תנועת חמאס והתהליך המדיני, אתר מכון ראות
13. ↑  שאול אריאלי, **תפסת מרובה לא תפסת**, כרמל, 2006, עמ 150.
14. ↑  Hamas Leader Mahmoud Al-Zahhar Justifies Persecution of Jews in History and Promises and Declares That Jews "Are Headed to Annihilation.", אתר ממר"י (באנגלית)
15. ↑  מחמוד אלזהאר, מבכירי חמאס, נשא לאחרונה נאום בעל אופי אנטישמי ארסי, שנועד להצדיק את חיסול מדינת ישראל ואת גירוש היהודים "מכל פלסטין", באתר של מרכז המידע למודיעין ולטרור, 15 בנובמבר 2010
16. ↑  מה חדש? תקציר ידיעות מהמזרח התיכון 7.1.2011, אתר ממר"י

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007307423305171
* BnF: cb16516866n (data)
* GND: 1198398515
* ISNI: 0000 0001 2074 3045
* LCCN: n2010200369
* SUDOC: 192379143
* VIAF: 171782808
* WorldCat: lccn-n2010200369

 |